Bërsòu
Bërsòu o Barsòu (Berzano di Tortona an italian) a l'é un comun dël Piemont ëd 157 abitant , ant la provinsa ëd Lissandria.

As treuva ant la region dij Còj Tortonèis ch'a fan part dël pre-Apenin lìgur-piemontèis. Sò teritòri a comprend le colin-e ch'a separo la val dël torent Gruve da cola dël torent Cròu.

Stòria
Ël topònim ëd Bërsòu a dovrìa derivé da Berceolus, dal clàssich Bertium ch'a significa giardin, cioenda. Ël pais a l'é cità për la prima vira dël 998, quand ch'ël vësco 'd Torton-a a vend chèich possediment antra ij quaj ëdcò Bersanum Derthonensium. A smìja probàbil che la fondassion dël vilagi a armontèissa a l'época dle invasion longobarde, quand che le popolassion dle pian-e a sërcavo arfugi sij brich për podèisse mèj dësfendse. A la fin dël Tërzent, Bërsòu a passa dal distret sota al contròl diret dla Comun-a 'd Torton-a al Feod ëd Volped, controlà dai Viscont. Ai 9 ëd novèmber 1412 Flip Maria Viscont a conced an feod ël pais ëd Bërsòu al tortonèis Perin Càmeri, General djë Stat Militar dl'Oltrapò, ch'a l'avìa servilo an guèra. A la mòrt dël Càmeri dël 1426, ël feod a l'é stàit lassà an ardità a la Fàbrica dël Dòm ëd Milan (ancora an costrussion) che a l'ha tnìlo fin al 1733, quand ch'a l'é stàit cedù a la famija Bussé. 

Dël Setsent ël pais, tanme tut ël Tortonèis, a passa sota la protession dël re Carl Emanuel III ëd Savòja. D'apress a la fin dla dominassion fransèisa dl'Imperi 'd Napoleon Bon-a-part, Bërsòu a intra definitivament ant ël Regn ëd Sardëgna, ant la Divison (peui Provinsa) ëd Lissandria, ant la Provinsa (peui Sircondari) ëd Torton-a e ant ël Mandament ëd Vigseu. Dël 1928 ël comun ëd Bërsòu a ven ancorporà a col ëd Volped ma a oten torna soa indipendensa aministrativa dël 1947.

Aministrassion
Ël sìndich a l'é Enrica Pavione (dal 14/06/2004, scond mandà da l'08/06/2009, ters mandà dal 26/05/2014).

Anliure esterne 
 Sit istitussional

Arferiment 

Bersou